কুতুবদিয়ার এক যুবলীগ নেতাকে থানা পুলিশের বে-আইনীভাবে আটক ও মারধরের ঘটনায় গতকাল মঙ্গলবার উপজেলা সিনিয়র জুডিসিয়াল ম্যাজিষ্ট্রেট আদালতে  সি.আর মামলা নং-৭১/১১ দায়ের করেন ওই নির্যাতিত যুবলীগ নেতা মহিউদ্দিন চৌধুরী। মামলায় অভিযুক্ত করা হয় থানার এসআই শাহনেওয়াজ সহ ২ সিপাহী নবাব আলী ও আবদুল হক। বিজ্ঞ ম্যাজিষ্ট্রেট তেহসিন ইফতেখার মামলার স্বাক্ষীদের জবানবন্ধি গ্রহণ পূর্বক তা আমলে নিয়ে ২সিপাহীকে বাদ দিয়ে এসআই শাহনেওয়াজকে আগামী ১৫ জুনের মধ্যে আদালতে হাজির হাওয়ার জন্য সমন জারী করেছেন। এনিয়ে এলাকায় তোলপাড় শুরু হয়েছে।    কুতুবদিয়া উপজেলা যুব লীগ সাংগঠনিক সম্পাদক, আলী আকবর ডেইল ইউপির সাবেক মেম্বার মহিউদ্দিন চৌধুরীর দায়ের করা মামলা অভিযোগে জানা যায়,  অভিযুক্ত এসআই একটি জিআর ৩১/১১ মামলা তদন্ত ছাড়াই মহিউদ্দিন চৌধুরী সহ ৪জনের বিরুদ্ধে একটি মিথ্যা ও হয়রানি মূলক মামলা দায়ের করেন। মামলার তদন্তকারী অফিসার হলেন এসআই শাহনেওয়জ। গত ১৬ মে মহিউদ্দিন চৌধুরী সহ সকলেই আদালতে আত্মসমর্পণ করলে বিজ্ঞ আদালত তাদেরকে জামিনে মুক্তি দেন। জামিনের বিষয়টি লিখিতভাবে থানায় জানানো হলেও গত ১৭মে সন্ধা সাড়ে ৭টায় থানার মোড় হতে এস.আই শাহনেওয়াজ সম্পূর্ণ বে-আইনীভাবে কিল ঘুষি মারতে মারতে থানায় নিয়ে নিজের পায়ের জুতা দিয়ে মারধর করেন। এক পর্যায়ে লাঠি দিয়ে তার সারা শরীরে বেদড়ক মারধর করে গুরুতর  জখম করে। প্রায় আড়াই ঘন্টা থানায় আটক করে রাখেন। পুলিশি নির্যাতনে মহিউদ্দিন চৌধুরীর বাম হাতের হাড় ভেঙ্গে যায়। পরে স্থানীয় ২/৩ শত নেতৃবৃন্দ এসআই শাহনেওয়াজের বে-আইনী কাজের প্রতিবাদ করলে রাত ১০টায় মহিউদ্দিন চৌধুরীকে ছেড়ে দিতে বাধ্য হয়। পরে মহিউদ্দিন চৌধুরী কুতুবদিয়া হাসপাতালে ভর্তি হলে কর্তব্যরত চিকিৎসক উন্নত চিকিৎসার জন্য তাকে কক্সবাজার সদর হাসপাতালে রেফার করেন।